送公擇入浙
作者：趙蕃
朝代：宋

paragraphs: 日者君過我，今焉我辭君。
楚荆易得秋，霜霰行在辰。
我車甫來歸，君騎已在門。
喜我更安健，勞言再三陳。
已焉忽謂我，我行不逡巡。
問君何因爾，欲語聲輒吞。
我自解君意，操袂增酸辛。
男兒志四方，懷安實敗名。
不見折脅雎，慷慨西入秦。
君行其有合，宿憤當一伸。
造物固甚巧，頗解戲弄人。
願君稍安之，無爲自傷神。
諸孫君好交，送君必以文。
可慰別後覽，何憂去裝貧。